V Ljubljani, 3. 4. 2023

**LJUBLJANA SE KLANJA SLOVENIJI VII: JESENICE**

**Galerija Vžigalica 4. 4.–7. 5. 2023

Obrazstavna besedila kuratorke Lare Mejač z biografijami umetnic in umetnikov**

**JAKA GASAR**

Fotograf Jaka Gasar že več kot desetletje ustvarja serijo fotografij *Jesenice*, v kateri poskuša prikazati različne dogodke in hipne trenutke iz življenja tamkajšnjih lokalnih prebivalcev ter svoje lastno doživljanje tega mesta. Gasar sicer prihaja iz Ljubljane, vendar je z mestom osebno povezan, saj je to rojstni kraj njegovih staršev in je tam v otroštvu preživel veliko časa.

Fotografije, ki med drugim prikazujejo podobo mesta, delo v jeseniški železarni, povezanost muslimanske skupnosti, vrvež na mestnem kopališču ter trenutke lokalpatriotizma na hokejskih tekmah, dopolnjujejo naključni trenutki, ki jih je fotograf slučajno opazil in ujel med aktivnim preživljanjem časa v mestu, in ki sicer pogosto ostanejo spregledani. Podobe se kljub jasnim motivom, ki vključujejo tipične prikaze delavskega in družabnega življenja v industrijskem mestu z nedokumentarnim pristopom poskušajo izmakniti stereotipnim prikazom Jesenic in predstaviti življenje lokalne skupnosti, ki bi se lahko odvijalo kjerkoli, vendar je zaradi manjših detajlov, specifičnih lokacij in vključevanja mestnih posebnežev pri lokalcih prepoznano v trenutku.

**Jaka Gasar** (1980) je fotograf, ki od leta 1997 redno sodeluje s časopisno hišo Dnevnik. V svojih delih se posveča socialno angažiranim temam, skozi katere raziskuje in na svoj način interpretira njemu zanimive dogodke. Njegove fotografije so bile objavljene v vseh najpomembnejših slovenskih časopisih in revijah. Je prejemnik prestižne nagrade Visa d’OR na najuglednejšem festivalu novinarske in dokumentarne fotografije v francoskem Perpignanu za zgodbo o begunski krizi v Sloveniji. Je zmagovalec na prvem festivalu Slovenia Press Photo za reportažo o finančni krizi z Wall Streeta in štirikratni dobitnik nagrade Čuvaj/Watchdog na natečaju Društva novinarjev Slovenije. Živi in dela v Ljubljani.

**IRWIN (MIRAN MOHAR)**

Umetniško prakso slikarja, grafičnega oblikovalca in scenografa Mirana Moharja že od nekdaj močno zaznamuje članstvo v različnih kolektivih. Njegova slikarska dela so povezana s skoraj štiridesetletnim aktivnim delovanjem v umetniški skupini Irwin, ki v svojih delih izpostavlja relativizacijo avtorstva in originalnosti, ter prevprašuje status slike in umetniškega dela v kontekstu sodobne vizualne umetnosti. Prav zato tudi v Moharjevih delih lahko najdemo apropriacijo na prvi pogled nezdružljivih podob in motivov iz različnih zgodovinskih, političnih in umetnostnih obdobij od suprematizma, modernizma, socialističnega realizma in drugih izmov do ikoničnih motivov iz slovenske umetnostne zgodovine. Njegove slike nastajajo s prepletanjem različnih tehnik in materialov, vse pa okvirjajo za Irwine prepoznavni okvirji s kotniki, ki izpostavljajo dejstvo, da je umetniško delo vedno vpeto v določen ideološki okvir.

Na razstavo vključena umetniška dela se motivno ali formalno približujejo izhodišču same razstave, ki v ospredje postavlja umetnikov odnos do mesta, v katerem je odraščal, hkrati pa sprožajo določene spomine na tisti čas. Slike iz zgodnjega obdobja *Elektrifikacija I*, *Elektrifikacija* *II* in *Metalni sejalec* namreč prikazujejo industrijske podobe ter kombinacijo različnih materialov, ki jih najdemo v industrijskih okoljih, kot so na primer železo, aluminij, premog in katran, medtem ko *Črni monokrom* sestavljajo legokocke, ki se po svoji modularnosti, obliki in barvi referirajo na suprematistično in konstruktivistično umetnost. Omenjena slikarska dela se tako skozi povezovanje različnih detajlov, materialov in drugih elementov ter z njihovim branjem v kontekstu razstave, v katero so umeščena, na različne načine navezujejo na tematiko Jesenic in spodbujajo razmislek o določenem vplivu, ki ga ima lahko domači kraj na posameznika.

**Miran Mohar** (1958) je slikar, grafični oblikovalec in scenograf. Je član skupine Irwin (1984), soustanovitelj in član Neue Slowenische Kunst (1984), ki so jo leta 1991 preimenovali v NSK Država v času, soustanovitelj Gledališča sester Scipion Nasice (1983–86) in soustanovitelj  oblikovalske skupine Novi kolektivizem (1984). Poleg tega je tudi izredni profesor na AVA, Akademiji za vizualne umetnosti, Ljubljana in njen prodekan, soustanovitelj gibanja Maja Farol za odprto arhitekturo ter član Evropskega kulturnega parlamenta. Skupaj z ostalimi člani skupine Irwin (Dušan Mandič, Andrej Savski, Roman Uranjek+ in Borut Vogelnik) je sodeloval na različnih razstavah in projektih v Sloveniji in v tujini, med drugim na 5. ediciji Art Encounters Biennial  (2023) v Timisoari, MUMOK  (2022) in Christine König Galerie (2019) na Dunaju, Kunsthaus Zug (2018) v Zurich, Reina Sofii (2017) v Madridu, Moderni galeriji (2015) v Ljubljani, Tate Modern (2012) v Londonu, Muzeju za sodobno umetnost MoMa (2012 in 2006) v New Yorku, MACBA(2011) v Barceloni, Centre Pompidou (2010) v Parizu in na beneškem bienalu (2003). Od leta 2002 do 2019 je bil mentor na šoli za kuratorske prakse in kritiško pisanje Svet umetnosti v sklopu SCCA-Ljubljana, je avtor programa fakultete Art and Digital Media v Prištini ter soiniciator Summer School as a Scool (SSAS), ki deluje od leta 2015 v sklopu Centra za sodobno umetnost Stacion v Prištini.

**EMA KLINAR**

Slikarka mlajše generacije Ema Klinar se ukvarja s portretnim slikarstvom, pri katerem jo zanima psihologija upodobljenih obrazov in prikaz narativnih situacij. Portreti bolj ali manj jasno razkrivajo avtoričino podobo, saj pri njihovem snovanju izhaja iz fotografij svojega lastnega obraza. Pri tem slike ne razume kot avtoportrete, saj s postopki dekonstrukcije in ponovne rekonstrukcije obraza ustvarja odtujene podobe, ob katerih gledalec občuti nelagodje, hkrati pa v njih lahko najde groteskne humorne elemente.

V svojih delih preko razgradnje lastne identitete in grajenja novih identitet pušča odprte možnosti za gledalčevo interpretacijo ter omogoča, da skozi njih manifestira in projecira svoja lastna občutja. Umetnica v figurah pogosto izraža občutke, kot so odtujenost, ujetost, tesnoba in želja po pobegu, na katere je do neke mere vplival tudi njen odnos do jeseniškega okolja, v katerem je odraščala in živela do začetka študija. Notranji konflikt ter utesnjeni občutki so povezani z njenim pogledom na Jesenice, do katerih od nekdaj goji ambivalenten odnos - vedno se ji je namreč zdelo, da jo omejujejo, ji zakrivajo pogled ter, da je od tega mesta in ljudi odtujena, hkrati pa še vedno predstavljajo njen dom, v katerem se skrivajo dragoceni kotički in spomini, kar ves čas pušča nek grenko-sladki priokus.

**Ema Klinar** (1998) je leta 2021 diplomirala na oddelku za slikarstvo na Akademiji za likovno umetnost in oblikovanje v Ljubljani, kjer trenutno zaključuje magistrski študij. Leta 2022 je bila prejemnica Priznanja ALUO za študijske dosežke na področju slikarstva in risbe v študijskem letu 2021/2022. Sodelovala je na skupinskih razstavah Pogled naprej (2022) v Galeriji DLUL, Burnout (2022) v Galeriji Zala in Meantime Paintings Only (2022) v Galeriji Equrna. Trenutno živi in deluje med Hrušico in Ljubljano.

**TANJA RADEŽ**

Oblikovalka in vizualna umetnica Tanja Radež v projektu z naslovom *ostalgije* neumorno išče vzorce, ki so jo osebnostno oblikovali ter jih dobesedno zbira in metaforično preučuje. Na križišču osebne inventure ugotavlja, da je dom tam, kjer so poleti njena zimska oblačila ter pozimi poletna, in tam, kjer raste hrast pod katerega bodo po smrti lahko položili njen pepel, prah in strah. To so torej Jesenice, ki jih vidi kot mistično mesto, v katerem ni prav ničesar izjemnega.

Za njeno umetniško prakso je značilen nikoli zaključen proces zbiranja različnih predmetov, podob in besedil v celostne prostorske postavitve, ki sprožajo *ostalgične* spomine na preteklost in spodbujajo razmislek o zgodovini preživetvenih pojavov. Na razstavi predstavlja zbirko, ki je povezana z njenim odraščanjem na Jesenicah in vseživljenskim pospravljanjem. Najdbe in predmete, ki so na različne načine vezani na njeno življenje prepleta z najdenimi ostalinami, ki v sebi skrivajo in razkrivajo samosvoje zgodbe. Na avtobiografski način tako s sestavljanjem spominov, misli in predmetov gradi subjektivno podobo mesta, ki je zaznamovalo njeno odraščanje in življenje.

**Tanja Radež** se ukvarja z oblikovanjem in ustvarjanjem na področju kulture, umetnosti, izobraževanja in znanosti v svojem studiu. Pomaga soustvarjati sodobna gibanja, prostore in dogodke. Sedemindvajset let je neprekinjeno izdajala avtorske rokovnike. Svojo ustvarjalno pot plemeniti z raziskovanjem poimenovanim *Ostalgij*e, kar v njenem jeziku pomeni nadgradnjo tistega, kar ostaja za nami. Pripravila je pregledno razstavo svoje oblikovalske poti *Zbirka zbirk* v Kibli v Mariboru in potujočo avtobiografsko razstavo plakatov z naslovom *Samouresničljive prerokbe*. Leta 2015 je postala članica Balkan Kavkaz Express kolektiva, kar je razširilo meje njenega sveta. Njeni glavni soustvarjalci so Zavod Bunker, ZRC SAZU, Srednja vzgojiteljska šola, gimnazija in umetniška gimnazija, Nevrološka klinika in drugi. *Nabiralci prahu* in *Kos stoletja* sta njena zadnja razmisleka v obliki misterioznih kompozicij v sklopu festivala Mladi levi. V obdobju polnem različnih samoizolacij je intenzivno soustvarjala knjige različnih vsebin.

**HELENA TAHIR**

Umetniško prakso Helene Tahir zaznamuje raziskovanje polja grafike, preko katerega prehaja v druge medije, kot so risba, fotografija in slikarstvo. Pri svojih delih tako izhaja iz grafičnih principov in ustvarja vizualno nasičene podobe, v katerih prepleta fragmente prizorov, bogate teksture, abstraktne oblike in zlomljene perspektive. V seriji risb s svinčnikom kolažira različne avtobiografske spomine in druge elemente, ki jo pritegnejo iz vizualnega vidika ter s tem ustvarja dela, ki na trenutke razkrivajo vsebino, vendar se kot celota poskušajo izmakniti interpretaciji in razumevanju vsebinskih izhodišč.

Različne poglede, realistične prizore in nostalgične spomine je ne podoben način sestavljala tudi v seriji risb *Jesenice*. Izhodišče za risbe so motivi iz analognih fotografij, ki jih je umetnica posnela iz stanovanja v blokovskem naselju, kjer je odraščala. Poglede skozi okno je v delih nato združevala tudi z drugimi prizori z Jesenic, hipnimi asociacijami ter osebnimi občutji in spomini, kar je nadaljevala tudi v seriji novejših risb, v katerih je že znane jeseniške podobe povezala s prizori iz Iraka, od koder prihaja njen oče. Pomembno izhodišče v novih delih tako predstavlja njeno prvo potovanje v očetovo domovino, ki jo je bil zaradi politične situacije primoran zapustiti ter spoznavanje iraških sorodnikov in njihovih življenjskih okoliščin. Podobe iz družinskih albumov in umetničinih fotografij iz potovanja, ki prikazujejo dogajanje na iraških ulicah v ozadju spremljajo obrisi stolpnic in železarske strukture, s čimer Helena Tahir raziskuje svoje družinske korenine ter poskuša razumeti ambivalentne občutke in pripadnost do krajev, ki so zaznamovali njeno odraščanje ali pa na neki točki življenja predstavljali dom ter spomine, ki so s tem povezani. Z združevanjem vseh teh elementov in pristopov tako gradi nove brezčasne svetove, ki so ujeti med resničnostjo in fantazijami, osebnim doživljanjem in drugimi narativami ter sedanjostjo in preteklostjo.

**Helena Tahir** (1992) ustvarja predvsem na področju grafike in risbe. Dodiplomski študij grafike in podiplomski študij slikarstva je končala na Akademiji za likovno umetnost in oblikovanje v Ljubljani. V času študija se je izpopolnjevala na Fakulteti lepih umetnosti v Portu in na Akademiji za grafiko in knjižno umetnost v Leipzigu. Svoje delo je predstavila na različnih samostojnih razstavah, med drugim v Galeriji Božidar Jakac (2018) v Kostanjevici na Krki, Mednarodnem grafičnem likovnem centru - MGLC (2020), Galeriji Ravnikar (2020 in 2022), v Cukrarni (2022) v Ljubljani ter na mednarodnem umetniškem sejmu Art Rotterdam (2022). Sodelovala je tudi na različnih skupinskih razstavah v Sloveniji in v tujini, njene risbe in grafike pa so v javnih zbirkah Galerije Božidar Jakac,  Kina Šiške, Koroške galerije likovnih umetnosti, MGLC-ja in Galerije sodobne umetnosti v Nišu. V Sloveniji aktivno sodeluje z Ravnikar galerijo, ki jo od leta 2021 tudi ekskluzivno zastopa. Trenutno živi in ustvarja med Jesenicami in Ljubljano.